CELEX: 32017R0270
Language: et
Date: 2017-02-16 00:00:00
Title: Komisjoni rakendusmäärus (EL) 2017/270, 16. veebruar 2017, millega muudetakse rakendusmäärust (EL) nr 540/2011 seoses toimeaine sulfurüülfluoriidi heakskiitmise tingimustega (EMPs kohaldatav tekst )

17.2.2017   
               
               
                  ET
               
               
                  Euroopa Liidu Teataja
               
               
                  L 40/48
               
            KOMISJONI RAKENDUSMÄÄRUS (EL) 2017/270,
      16. veebruar 2017,
      millega muudetakse rakendusmäärust (EL) nr 540/2011 seoses toimeaine sulfurüülfluoriidi heakskiitmise tingimustega
      (EMPs kohaldatav tekst)
      EUROOPA KOMISJON,
      võttes arvesse Euroopa Liidu toimimise lepingut,
      võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 21 lõikes 3 teisena esitatud juhtumit ja artikli 78 lõiget 2,
      ning arvestades järgmist:
      
                  (1)
               
               
                  Komisjoni direktiivis 2010/38/EL (2) esitatakse täiendav kinnitav teave sulfurüülfluoriidi hinnangulise atmosfääris püsimise aja kohta, selle kontsentratsiooni kohta troposfääris ning jahvatustingimuste kohta, millega tagatakse, et fluoriidiiooni jäägid teraviljatoodetes ei ületaks looduslikku fooni.
               
            
                  (2)
               
               
                  Nõukogu direktiivi 91/414/EMÜ (3) I lisas esitatud toimeaineid loetakse määruse (EÜ) nr 1107/2009 alusel heakskiidetuks ja need on loetletud komisjoni rakendusmääruse (EL) nr 540/2011 (4) lisa A osas.
               
            
                  (3)
               
               
                  Teavitaja esitas lisateavet, et kinnitada riskihinnangut sulfulüürfluoriidi atmosfääris püsimise aja kohta ning fluoriidiiooni jääkide kohta jahvatussaadustes, mis on fumigeerimise ajal jahvatusseadmetes.
               
            
                  (4)
               
               
                  Ühendkuningriik hindas teavitaja esitatud lisateavet. 4. juunil 2015 esitas Ühendkuningriik oma hinnangu esialgse hindamisaruande lisandina teistele liikmesriikidele, komisjonile ja Euroopa Toiduohutusametile (edaspidi „toiduohutusamet“).
               
            
                  (5)
               
               
                  Komisjon tegi järelduse, et teavitaja esitatud täiendava teabe alusel ei saa välistada, et fluoriidiiooni jääkide tase võib fumigeerimise ajal jahvatusseadmetes olevate jahvatussaaduste puhul ületada loodusliku fooni fluoriidiioonide kontsentratsiooni või et see ei vasta asjakohasele jääkide piirnormile. Seepärast tuleks muuta heakskiitmise tingimusi, et oleks alati tagatud fumigeeritud ruumides olevate jahvatussaaduste vastavus Euroopa Parlamendi ja nõukogu määruse (EÜ) nr 396/2005 (5) nõuetele. Lisaks tegi komisjon järelduse, et esitatud teave ei tõenda, et sulfurüülfluoriid on troposfääris statsionaarses olekus. Seega on vaja jätkuvalt jälgida kõnealuse aine kontsentratsiooni troposfääris, kuni selle statsionaarne olek on täielikult tõendatud, ning esitada need jälgimisandmed korrapäraselt komisjonile, liikmesriikidele ja Euroopa Toiduohutusametile iga viie aasta järel.
               
            
                  (6)
               
               
                  Sulfulüürfluoriid on heaks kiidetud ka biotsiidse toimeainena vastavalt komisjoni direktiivile 2009/84/EÜ (6). Samade probleemide tõttu seoses sulfulüürfluoriidi käitumisega keskkonnas aine kasutamisel pestitsiidina on nõutud täiendavat teavet, sealhulgas selle kontsentratsiooni jälgimist troposfääris. Ülearuse töö ärahoidmiseks ja hindamismenetluse ratsionaliseerimiseks tuleks teabe esitamiseks kehtestada samad tähtajad.
               
            
                  (7)
               
               
                  Seepärast tuleks rakendusmääruse (EL) nr 540/2011 lisa vastavalt muuta.
               
            
                  (8)
               
               
                  Taotlejale anti võimalus esitada läbivaatamisaruande kohta märkusi.
               
            
                  (9)
               
               
                  Liikmesriikide jaoks tuleb ette näha aeg, mille jooksul nad peavad muutma või tühistama sulfulüürfluoriidi sisaldavate taimekaitsevahendite load, kui kõnealused taimekaitsevahendid ei vasta heakskiitmise piiratud tingimustele.
               
            
                  (10)
               
               
                  Kui liikmesriigid annavad sulfulüürfluoriidi sisaldavate taimekaitsevahendite jaoks ajapikendust kooskõlas määruse (EÜ) nr 1107/2009 artikliga 46, peab kõnealune ajapikendus lõppema hiljemalt 18 kuud pärast käesoleva määruse jõustumist.
               
            
                  (11)
               
               
                  Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,
               
            ON VASTU VÕTNUD KÄESOLEVA MÄÄRUSE:
      Artikkel 1
      Rakendusmääruse (EL) nr 540/2011 muutmine
      Rakendusmääruse (EL) nr 540/2011 lisa muudetakse vastavalt käesoleva määruse lisale.
      Artikkel 2
      Üleminekumeetmed
      Kooskõlas määrusega (EÜ) nr 1107/2009 muudavad liikmesriigid vajaduse korral toimeainena sulfulüürfluoriidi sisaldavate taimekaitsevahendite kehtivaid lube või tühistavad need 9. septembriks 2017.
      Artikkel 3
      Ajapikendus
      Ajapikendus, mille liikmesriigid annavad kooskõlas määruse (EÜ) nr 1107/2009 artikliga 46, peab olema võimalikult lühike ja lõppema hiljemalt 12 kuu möödumisel asjaomase loa piiramisest või tühistamisest.
      Artikkel 4
      Jõustumine
      Käesolev määrus jõustub kahekümnendal päeval pärast selle avaldamist Euroopa Liidu Teatajas.
      
         Käesolev määrus on tervikuna siduv ja vahetult kohaldatav kõikides liikmesriikides.
         Brüssel, 16. veebruar 2017
         
            
               Komisjoni nimel
            
            
               president
            
            Jean-Claude JUNCKER
         
      
      
         (1)  ELT L 309, 24.11.2009, lk 1.
      
         (2)  Komisjoni 18. juuni 2010. aasta direktiiv 2010/38/EL, millega muudetakse nõukogu direktiivi 91/414/EMÜ, et lisada toimeainete hulka sulfulüürfluoriid (ELT L 154, 19.6.2010, lk 21).
      
         (3)  Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta (ELT L 230, 19.8.1991, lk 1).
      
         (4)  Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).
      
         (5)  Euroopa Parlamendi ja nõukogu 23. veebruari 2005. aasta määrus (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta (ELT L 70, 16.3.2005, lk 1).
      
         (6)  Komisjoni 28. juuli 2009. aasta direktiiv 2009/84/EÜ, millega muudetakse Euroopa Parlamendi ja nõukogu direktiivi 98/8/EÜ, et kanda selle I lisasse toimeaine sulfulüürfluoriid (ELT L 197, 29.7.2009, lk 67).
      
         LISA
         Rakendusmääruse (EL) nr 540/2011 lisa A osas asendatakse sulfurüülfluoriid käsitlevas 307. reas veerg „Erisätted“ järgmisega:
         
            „A OSA
            Lubatud kasutada ainult insektitsiidi või nematitsiidina (fumigandina) kutseliste kasutajate poolt õhukindlalt suletavates ruumides, tingimusel, et:
            
                        a)
                     
                     
                        need ruumid on tühjad või
                     
                  
                        b)
                     
                     
                        kui fumigeeritavas ruumis on toitu või sööta, tagavad kasutajad ja toidukäitlejad, et toidu- ja söödaahelasse võivad sattuda ainult Euroopa Parlamendi ja nõukogu määruses (EÜ) nr 396/2005 (*1) sätestatud sulfurüülfluoriidi ja fluoriidiiooni jääkide kehtivatele piirnormidele vastavad toidu- või söödakaubad. Selleks peavad kasutajad ja toidukäitlejad täielikult rakendama HACCP põhimõtetega võrdväärseid meetmeid, nagu on sätestatud Euroopa Parlamendi ja nõukogu määruse (EÜ) nr 852/2004 (*2) artiklis 5; eelkõige peavad kasutajad määrama kindlaks kriitilised kontrollpunktid, kus kontroll on jääkide piirnormide ületamise vältimiseks hädavajalik, ning kehtestama ja rakendama tõhusa järelevalvekorra kontrollpunktides.
                     
                  B OSA
            Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse 7. detsembril 2016 alalises taime-, looma-, toidu- ja söödakomitees sulfurüülfluoriidi kohta koostatud läbivaatamisaruande järeldusi, eelkõige aruande I ja II liidet.
            Üldhindamisel peavad liikmesriigid pöörama erilist tähelepanu:
            
                        —
                     
                     
                        ohule, mida anorgaaniline fluoriid põhjustab saastatud toodete kaudu, näiteks fumigeerimise ajaks jahvatusseadmesse jäänud jahu ja kliid või veski tornhoidlates säilitatud teravili. Tuleb võtta meetmeid tagamaks, et toidu- ja söödaahelasse sattuvad üksnes jääkide kehtivatele piirnormidele vastavad tooted;
                     
                  
                        —
                     
                     
                        käitajate ja töötajate turvalisusele, eelkõige fumigeeritud alale naasmisel pärast tuulutamist. On vaja võtta meetmed tagamaks, et kõnealused isikud kannavad autonoomseid hingamisaparaate või muid asjakohaseid isikukaitsevahendeid;
                     
                  
                        —
                     
                     
                        kõrvalseisjate turvalisusele, kehtestades fumigeeritava ala ümber asjakohase kaitsetsooni.
                     
                  Loa tingimustes tuleb vajaduse korral esitada riskivähendamise meetmed.
            Teavitaja esitab komisjonile, liikmesriikidele ja toiduohutusametile iga viie aasta järel seireandmed sulfulüürfluoriidi kontsentratsiooni kohta troposfääris alates 30. juunist 2017. Avastamispiir analüüsimisel on vähemalt 0,5 ppt (vastab 2,1 ng sulfurüülfluoriidile troposfääriõhu m3 kohta).